Diari Oficial de la Generalitat Valenciana


Sumari del DOGV 5762, del 14-05-2008 (2008/5905)

ORDRE de 28 d'abril de 2008, de la Conselleria de Medi Ambient, Aigua, Urbanisme i Habitatge, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/04/28/(1)/dof/vci/html**

### Dades del document

Número de DOGV
:   5762

Data del DOGV
:   14-05-2008

Secció del DOGV
:   I. DISPOSICIONS GENERALS

Número del document
:   2008/5905


Data del document
:   28-04-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * legislació
    * indústria pesquera
    * temporada de pesca
    * pesca d'aigua dolça

ORDRE de 28 d'abril de 2008, de la Conselleria de Medi Ambient, Aigua, Urbanisme i Habitatge, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana. [2008/5905]
La pesca als rius i llacs de la Comunitat Valenciana experimenta un increment moderat i sostenible que acosta un important nombre de ciutadans a les riberes dels nostres sistemes fluvials i lacustres. Aquest contacte ha esdevingut una de les principals vies de coneixement i estima d'aquests hàbitats en un territori deficitari en masses i cursos d'aigües continentals. Això, unit al desenvolupament de noves modalitats de pesca no agressives amb les poblacions de peixos i a la creació i atenció de vedats per societats i clubs, fa de l'activitat piscícola un instrument decisiu per a la conservació sostenible amb el gaudi del patrimoni natural dels valencians.
Encara que l'article 49.1.17 de la Llei orgànica 5/1982, d'1 de juliol, d'Estatut d'autonomia de la Comunitat Valenciana, modificada per la Llei orgànica 1/2006, de 10 d'abril, recull que la pesca fluvial i lacustre és una competència exclusiva de la Generalitat, no s'ha dictat cap norma de rang superior a una ordre en aquesta matèria i es continua aplicant la Llei de 20 de febrer de 1942, de foment i conservació de la pesca fluvial i el seu Reglament de 6 d'abril de 1943.
En tant s'aprove un text legal propi, els treballs de preparació del qual s'han començat, cal regular determinades normes generals i períodes hàbils de pesca que concreten i faciliten l'aplicació d'aquella llei. Amb aquest fi es dicta aquesta ordre en l'exercici de la potestat reglamentària atribuïda al titular de la conselleria de Medi Ambient, Aigua, Urbanisme i Habitatge per l'article 37 de la Llei 5/1983, de 30 de desembre, del Consell, modificada per la Llei 12/2007, de 20 de març.
Per tot l'anterior, a proposta de la Direcció General de Gestió del Medi Natural i conforme amb el Consell Jurídic Consultiu de la Comunitat Valenciana, fent ús de les facultats que tinc atribuïdes,
ORDENE
Article 1. Objecte i àmbit d'aplicació
És objecte d'aquesta ordre la regulació de la pesca esportiva en les aigües continentals de la Comunitat Valenciana.
S'entén per aigües continentals, tots els brolladors, tolles, llacunes, llacs, séquies, embassaments, pantans, canals, albuferes, rierols i rius, ja siguen d'aigua dolça, salobre o salada; el límit de les aigües continentals s'entén fins a la seua desembocadura al mar, i s'entén per desembocadura del riu, séquia o canal, la línia recta imaginària que uneix els punts d'intersecció de cada una de les vores del curs o massa d'aigua amb la línia natural de terra amb el mar en calma.
Article 2. Espècies que es poden pescar i talles mínimes
2.1. Mesurament d'exemplars: s'entendrà per longitud en els peixos, la distància existent des de l'extrem anterior del cap fins al punt mitjà de la part posterior de l'aleta caual o cua estesa (longitud de forcadura). Vegeu l'annex I.
2.2. Espècies amb limitació de talla: les espècies i talles mínimes, en centímetres la pesca de les quals està permesa en aigües continentals de la Comunitat Valenciana són:

Tots aquells exemplars que es capturen de mesura inferior a l'establida hauran de restituir-se immediatament a l'aigua de què hàgen sigut extrets, a excepció dels exemplars de perca americana a les marjals litorals, que podran ser retinguts.
2.3. Espècies sense limitació de talla

2.4. Espècies marines; Així mateix també seran pescables les espècies exclusivament pròpies del medi marí que s'endinsen en les aigües continentals. En aquest cas la talla mínima serà l'establida en les normatives de pesca marítima d'oci.
Article 3. Trams de pesca sense mort i vedes per espècies
3.1. Pesca sense mort: establit un tram o massa d'aigua en la modalitat de pesca sense mort en aigües lliures, només s'hi podrà pescar amb un únic ham sense arponet per canya i amb l'obligació del tracte adequat i devolució immediata a l'aigua de tots els exemplars de totes les espècies que s'hi pesquen, amb l'única excepció dels exemplars d'espècies incloses en el punt 2.3 de l'article anterior.
3.2. Pesca i solta: quan en una massa d'aigua, tram o vora estiga permesa la pesca però de manera que alguna o diverses espècies hi estiguen vedades, la pesca accidental d'exemplars d'aquestes espècies comportarà obligatòriament l'extracció de l'ham adequadament i la seua devolució immediata a l'aigua, fins i tot en el cas que se li hagen produït danys irreversibles.
Article 4. Limitacions i prohibicions de caràcter general en la pesca esportiva
a) Xarxes. L'ús de xarxes està prohibit i només és autoritzable, amb caràcter excepcional, segons el que preveu la Llei de 20 de febrer de 1942, de foment i conservació de la pesca fluvial.
b) Esquers. Queda prohibida la utilització dels següents tipus d'esquers: peixos vius o morts, crancs vius o morts i freses i amfibis vius o morts. S'autoritza exclusivament en aigües no truiteres, l'ús de la cua de cranc americà prèviament cuita, cuc i viró (cuc de carn).
En tot cas, en relació als apartats a) i b) caldrà ajustar-se al que estableix l'annex VII de la Llei 42/2007, de patrimoni natural i de la biodiversitat.
c) Queda prohibida la pesca nocturna, excepte en la modalitat tradicional per a captura d'anguila denominada molinà (pesca sense ham) en aigües no truiteres.
L'horari hàbil de pesca és el comprés entre una hora abans de l'eixida del sol fins una hora després de la posta, prenent les hores de l'eixida del sòl i l'ocàs de l'almanac.
Igualment s'estableix la possibilitat de pesca nocturna al vedat de Pinedo (València), d'acord amb el seu pla de gestió aprovat.
Article 5. Pesca en aigües habitades per la truita
5.1. Classificació d'aigües truiteres
Conforme l'article 18 de la Llei de pesca fluvial, s'estableix la classificació següent d'aigües habitades per la truita:
- Aigües habitades per la truita comuna
- Aigües habitades per la truita arc iris
En l'annex II s'allisten totes les aigües habitades per la truita i classes d'aquestes amb indicació, en el sentit descendent de les aigües, dels diferents trams i el seu règim o condició: reserves de caça, vedats, lliures i lliures de pesca sense mort.
5.2. Normes generals
5.2.1. Nombre de canyes per pescador i esquers
En totes les aigües truiteres només està permesa la pesca amb una sola canya i sense abandó d'aquesta, i està a més prohibit grumejar les aigües tant abans com durant la pesca.
5.2.2. Períodes i esquers en les distintes classes d'aigües habitades per la truita.
En les distintes aigües habitades per la truita, els períodes generals i procediments permesos, sense perjudici de l'existència de refugis de pesca o vedats, són els següents:
a) Aigües habitades per la truita comuna
En aquesta temporada, llevat de les excepcions establides en l'article 6.1, referent a la pesca sense mort a fi d'afavorir la recuperació de les seues exigües poblacions, s'hi prohibeix qualsevol pràctica de pesca, i aquestes es veden o se suspén l'expedició de permisos en vedats.
b) Aigües habitades per la truita arc iris
El període hàbil de pesca excepte l'excepció establida en l'article 6 comprén des del tercer diumenge de març fins al 31 d'agost, i es pot pescar:
b1) Dies hàbils: En els trams lliures no declarats en la modalitat de pesca sense mort els divendres, dissabtes, diumenges i festius nacionals i autonòmics mitjançant esquers artificials, cullereta i mosca, i ova i fruita del temps.
b2) En els trams lliures de pesca, en la modalitat de pesca sense mort, poden pescar-se i soltar-se totes les espècies, tots els dies hàbils del període, però únicament mitjançant mosca artificial o cullereta d'un sol ham, i en ambdós casos sense arponet.
5.3. Quantitat de truites arc iris
El límit de captures totals de truita arc iris per pescador i dia a les aigües lliures és de 6 exemplars. Aquest límit diari no podrà superar-se encara que el pescador pesque en diferents aigües.
Article 6. Excepcions en aigües truiteres
S'estableixen les modificacions següents als períodes i procediments de pesca establits en l'article anterior:
6.1. Períodes de pesca i esquers en aigües habitades per la truita comuna
a) Riu Cabriol
El període hàbil comprén des del 26 d'abril fins al 31 d'agost. En els trams de pesca sense mort es prolonga la temporada fins al 30 de setembre, tots els dies de la setmana, i s'hi podrà emprar únicament com a esquer cullereta i mosca artificial, com també ova i fruita del temps per a la resta de les espècies.
S'estableix en aquestes aigües un límit màxim de captures de 3 truites per al cas de truita comuna, amb una talla mínima per a aquesta de 26 cm. Per al cas de la truita arc iris no hi ha límit de captures.
b) Riu Ebrón
Excepcionalment es permet la pesca lliure en la modalitat de pesca sense mort per a la truita comuna en el tram comprés entre l'entrada del riu a la província de València pel terme municipal de Castielfabib fins a l'assut de presa d'aigua de la piscifactoria de Torrebaja. El període hàbil comprén des del 26 d'abril fins al 31 d'agost, els dilluns, dimecres, divendres i dissabtes i diumenges.
S'estableix en aquestes aigües un límit de captures màxim per a la truita arc iris de 6 exemplars per pescador i dia. El mètode que s'hi pot emprar serà únicament mosca artificial o cullereta amb un sol ham per canya i en ambdós casos sense arponet.
6.2. Aigües habitades per truita arc iris:
Riu Chelva/Tuéjar: el període o calendari hàbil en la modalitat de pesca sense mort comprén tot l'any sense limitació de dies.
6.3. Les anteriors excepcions es recullen en el quadre de trams fluvials de l'annex II.
Article 7. Pesca en altres aigües
7.1. En les aigües no truiteres, a excepció de les mesures complementàries que a continuació es reflecteixen i sense perjudici de l'establiment de refugis de pesca o vedats, podrà pescar-se durant tot l'any.
7.2. Mesures complementàries
a) Perca americana
En la pesca de la perca americana en embassaments artificials el nombre màxim de captures per pescador i dia serà de 6 exemplars; i a més, des del dia 1 d'abril al 31 de maig, per ser època de fresa i reproducció de l'espècie s'haurà d'efectuar la devolució amb vida de tots els exemplars que es pesquen. Durant aquest període no es podran autoritzar concursos de pesca d'aquesta espècie.
A l'efecte de delimitació dels embassaments artificials s'entén per aigües embassades aquelles que coincidisquen amb l'àrea inundable en situació de màxima capacitat de la presa o embassament.
b) Carpes i barbs
En la pesca de carpes i barbs amb mort s'estableix un màxim diari per pescador de 6 exemplars entre ambdues espècies.
Article 8. Reserves de pesca
A fi de protegir i fomentar la fauna ictiològica, durant aquesta temporada s'estableixen les reserves de pesca que s'especifiquen en l'annex II. En aquestes queda totalment prohibida la pràctica de la pesca, excepte el que disposa l'article 32 de la Llei de 20 de febrer de 1942, per la qual es regula el foment i la conservació de la pesca fluvial. Les mesures que s'han d'adoptar amb motiu de l'aplicació de l'esmentat article hauran de ser proposades pels respectius serveis territorials i aprovades mitjançant una resolució de la Direcció General de Gestió del Medi Natural. Excepcionalment, els serveis territorials podran autoritzar actuacions encaminades a controlar poblacions no desitjables d'espècies aquàtiques en trams de reserva de pesca, amb un informe previ favorable del personal tècnic de pesca continental i amb la posterior remissió de l'autorització a la Direcció General.
Article 9. Vedats
La llista de vedats es reflecteix en l'annex III. Per a la pesca en aquests trams és necessària, a més de la llicència de pesca, el permís personal i intransferible expedit pel titular del vedat o pels serveis territorials de la conselleria competent en matèria de pesca continental.
La pesca en els vedats es regirà per les resolucions aprovatòries dels projectes o plans tècnics d'aprofitament piscícola per a cada vedat. Quan en el aquest pla no s'especifique el màxim o qualsevol altra norma o condició de pesca, aquesta es regirà segons el que estableix aquesta ordre.
La taxa d'obtenció de les distintes classes de permisos diaris s'allista en el mateix annex III.
Article 10. Repoblacions
10.1. Totes les repoblacions d'espècies piscícoles amb destinació a masses d'aigües continentals públiques o privades requeriran permís previ dels serveis territorials de la conselleria competent en matèria de pesca continental. S'indicarà la massa d'aigua on es produirà aquesta, el vedat, si és el cas, la data de solta, l'espècie que s'ha de repoblar o soltar, la grandària i pesada dels exemplars, i la piscifactoria de procedència. Aquesta piscifactoria haurà de disposar de la documentació necessària i en regla d'acord amb la normativa vigent al territori on estiga ubicada. La sol·licitud de solta haurà d'anar firmada i segellada pel president o responsable del vedat.
10.2. Guia sanitària: Abans que es produïsca la solta d'exemplars a l'aigua, haurà d'estar disponible per a la seua comprovació la guia sanitària dels exemplars objectes de solta, emesa per l'òrgan que tinga atribuïdes les funcions en aquesta matèria. Aquesta guia podrà ser requerida tant pels agents ambientals, com pel personal tècnic amb funcions en matèria de pesca continental.
10.3. En el moment de realitzar la solta d'exemplars, serà obligatori que estiga present un agent ambiental, el qual haurà d'emplenar l'acta de repoblació corresponent.
10.4. El personal tècnic adscrit als serveis de caça i pesca podrà prendre mostres dels exemplars que hagen a ser soltats a l'aigua a fi de realitzar les anàlisis que es consideren oportunes. D'aquesta presa de mostres s'haurà d'alçar la corresponent acta.
10.5. Els titulars de vedats de pesca hauran de presentar un programa de repoblacions de caràcter anual amb antelació de 2 mesos a l'inici d'aquestes, en el qual hauran de figurar les dades exposades en el punt 10.1. Les dates de repoblació podran ser alterades, però serà obligació del titular del vedat comunicar al servei territorial corresponent de forma fefaent aquest canvi; el silenci administratiu es considerarà estimatori, i s'hauran de complir totes les condicions establides en aquest article per a la realització de repoblacions.
Article 11. Competicions de pesca
Per a la realització de competicions de pesca serà preceptiva l'autorització de les direccions territorials de la conselleria competent en matèria de pesca continental, en favor de l'entitat organitzadora d'aquestes.
Totes competicions seran en la modalitat de pesca sense mort, amb devolució de tots els exemplars a l'aigua en les millors condicions possibles, després de la pesada o mesurament d'aquests.
Per a aquestes competicions en les aigües lliures, com també en els vedats, es podran modificar els dies hàbils i horaris sempre que es tracte de modalitats de pesca que disposen del corresponent reglament esportiu o bases de competició.
Les competicions seran sol·licitades per la Federació de Pesca de la Comunitat Valenciana per mitjà de les delegacions provincials, la qual presentarà un calendari, per a la seua aprovació, si escau, als serveis territorials de la conselleria competent en matèria de pesca continental abans del 31 de març de 2008.
Tant en el cas de necessitat de modificació de la data o lloc d'una competició prèviament autoritzada, siga per suspensió per causes sobrevingudes o siga per una altra causa justificada, com per necessitat ampliació del nombre d'esdeveniments d'una competició, la Federació de Pesca de la Comunitat Valenciana podrà sol·licitar, per mitjà d'un escrit adreçat als serveis territorials corresponents de la conselleria competent en matèria de pesca continental, tant el canvi com la realització de noves competicions després del termini establit en el paràgraf anterior.
Les sol·licituds de canvi de data o les sobrevingudes per causa justificada se sol·licitaran amb una antelació mínima de 15 dies hàbils a la celebració de l'esdeveniment i el silenci administratiu produirà efectes estimatoris.
Article 12. Cranc de riu
Només es permet la pesca del cranc de riu americà (Procambarus clarkii) en aigües no habitades per la truita comuna.
Podrà pescar-se durant tot l'any sense limitació de grandària ni nombre d'exemplars, i podran utilitzar-se un màxim de deu salabrets sense abandó.
Article 13. Vedes extraordinàries
Els serveis territorials de la conselleria competent en matèria de pesca continental podran establir vedes temporals com a conseqüència de canvis de les condicions biològiques de les masses d'aigua, repoblacions o circumstàncies meteorològiques adverses, o qualsevol altra encaminada a garantir les poblacions animals o vegetals que habiten tant en les masses d'aigües com en les riberes, com també incrementar les talles mínimes de captura.
Article 14. Projectes tècnics d'ordenació piscícola
1. Els clubs de pescadors o entitats esportives que gaudisquen de l'aprofitament dels vedats de pesca, que no tinguen aprovat un projecte tècnic d'ordenació piscícola, hauran de presentar aquest projecte.
2. L'aprovació correspon a les direccions territorials i tindrà una vigència de cinc anys.
3. El contingut del projecte tècnic haurà de disposar almenys d'una memòria explicativa de les característiques geològiques, botàniques, zoològiques i hidrològiques del vedat de pesca, s'indicaran les espècies objecte de pesca; mètodes de pesca; màxims; dies hàbils; nombre de pescadors per dia; repoblacions, si estan previstes; divisió del vedat en trams, si està prevista; prohibicions específiques; treballs de millora en l'entorn; vigilància, i totes aquelles qüestions que s'estimen oportunes per a la millor gestió del vedat; haurà d'incloure també una cartografia en paper on s'especifiquen totes aquelles qüestions referents al vedat, s'identifique clarament l'inici i el final d'aquest, com també els trams, s'hi hauran d'indicar els punts de canvi de tram, com també l'inici i el final del vedat amb coordenades UTM, Datum Europeu 1950, igualment s'haurà de lliurar aquesta documentació en suport informàtic en el sistema que s'indique en cada moment. Finalment, el projecte tècnic d'ordenació piscícola haurà de portar un plec de condicions tècniques d'execució i un pressupost per a cinc anys.
Article 15 Indemnitzacions
A l'efecte d'exigir l'oportuna indemnització pels exemplars pescats il·legalment al territori de la Comunitat Valenciana, es fixa en l'annex IV el barem de valoració de les distintes espècies pescables.
Article 16. Altres limitacions
Les prohibicions i limitacions generals no recollides en aquesta ordre es regiran pel que disposa la Llei 42/2007, de 13 de desembre, del patrimoni natural i de la biodiversitat.
La pesca professional al llac de l'Albufera, on està prohibida la pesca esportiva, es regirà per la seua normativa pròpia.
Es prohibeix tot tipus de pesca a l'embassament de Sitjar, a la província de Castelló, com també aigües avall d'aquest.
En aquells embassaments que estiga prohibida la navegació, queda prohibida la pesca des d'embarcació i també emprant qualsevol mitjà de flotació.
DISPOSICIÓ ADDICIONAL
Disposició addicional única
Es faculta la Direcció General de Gestió del Medi Natural perquè dicte totes les resolucions que siguen necessàries per al desenvolupament d'aquesta ordre, com també les modificacions que puguen ser necessàries per a l'actualització, el correcte compliment o la millora d'aquesta, pel que fa als annexos II i III d'aquesta ordre.
DISPOSICIÓ DEROGATÒRIA
Disposició única
Queda derogada l'Ordre de, 16 de març de 2004, de la conselleria de Territori i Habitatge, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana (DOGV número 4720, de 26 de març de 2004)
DISPOSICIÓ FINAL
Disposició única
Aquesta ordre entrarà en vigor l'endemà de la seua publicació en el Diari Oficial de la Comunitat Valenciana.
València, 28 d'abril de 2008.- El conseller de Medi Ambient, Aigua, Urbanisme i Habitatge: José Ramón García Antón.


Còpia Permalink ELI